Na temelju članka 90.a Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 3. Zakona o plaćama u lokalnoj i područnoj (regionalnoj) samoupravi („Narodne novine“ br. 28/10 i 10/23) i članka 30. Statuta Općine Selnica („Službeni glasnik Međimurske županije“ br. 5/21 i 16/22) Općinsko vijeće Općine Selnica na 27. sjednici održanoj \_\_\_\_\_\_\_2024. godine donijelo je

O D L U K U

o plaći i drugim materijalnim pravnima načelnika Općine Selnica

Članak 1.

Ovom Odlukom određuje se osnovica i koeficijent za obračun plaće načelnika Općine Selnica (u daljnjem tekstu: načelnik) koji dužnost obavlja profesionalno, visina naknade za rad koji svoju dužnost obavlja bez zasnivanja radnog odnosa, odnosno volonterski, te druga prava.

Članak 2.

Riječi i pojmovi koji se koriste u ovoj Odluci, a koji imaju rodno značenje su neutralni i odnose se na jednak način na muški i ženski rod.

Članak 3.

Plaću načelnika čini umnožak koeficijenta i osnovice za obračun plaće, uvećan za 0,5% za svaku godinu radnog staža, ukupno najviše za 20%.

Ako bi plaća načelnika, bez uvećanja za radni staž, utvrđena na temelju ove Odluke, bila veća od zakonom propisanog ograničenja, načelniku se određuje plaća u najvišem iznosu dopuštenom zakonom.

Osnovica za obračun plaće načelnika utvrđuje se u visini osnovice za obračun plaće državnih dužnosnika, prema propisima kojima se uređuju obveze i prava državnih dužnosnika.

Koeficijent za obračun plaće načelnika iznosi 3,74.

Članak 4.

Naknada za rad načelnika koji dužnost obavlja bez zasnivanja radnog odnosa, odnosno volonterski može iznositi najviše do 50% umnoška koeficijenta za obračun plaće odgovarajućeg

nositelja dužnosti koji dužnost obavlja profesionalno i osnovice za obračun plaće iz članka 3. ove Odluke.

Za vrijeme obnašanja dužnosti načelnik koji dužnost obnaša bez zasnivanja radnog odnosa, odnosno volonterski, ima pravo i na naknadu stvarnih materijalnih troškova nastalih u vezi s obnašanjem dužnosti.

Članak 5.

Načelnik koji dužnost obavlja profesionalno ostvaruje pravo na plaću i na druga prava određena posebnim zakonima (prava iz mirovinskog i zdravstvenog osiguranja, prava po osnovi rodiljinog dopusta i dr.), a vrijeme obavljanja dužnosti uračunava mu se u staž osiguranja.

Načelnik koji dužnost obavlja profesionalno ima pravo na naknadu stvarnih materijalnih troškova nastalih u svezi s obnašanjem dužnosti kao što su troškovi dnevnica za tuzemna i inozemna putovanja, naknadu prijevoznih troškova na službenom putovanju, naknadu za korištenje privatnog automobila u službene svrhe, naknadu za smještaj na putovanjima i ostalih putnih troškova za izvršen službeni put.

Troškovi noćenja priznaju se u visini stvarno plaćenih izdataka, a visina dnevnice za službeno putovanje utvrđuje se u visini koju Vlada Republike hrvatske propisuje za korisnike koji se financiranju iz državnog proračuna.

Članak 6.

Načelnik ima pravo na troškove prehrane sukladno odredbama Pravilnika o porezu na dohodak, koji je na snazi na dan isplate.

Članak 7.

Načelnik za vrijeme trajanja mandata ima pravo na osiguranje od posljedica nesretnog slučaja tijekom 24 sata.

Članak 8.

Načelnik ima pravo na korištenje službenog mobilnog telefona u vlasništvu Općine Selnica sukladno Pravilniku kojom se uređuje korištenje službenih mobilnih telefona.

Članak 9.

Pojedinačna rješenja o visini plaće, odnosno naknade za rad načelnika iz članka 1. ove Odluke donosi pročelnik Jedinstvenog upravnog odjela.

Članak 10.

Stupanjem na snagu ove Odluke prestaje važiti Odluka o plaći i drugim materijalnim pravima načelnika i zamjenika načelnika Općine Selnica („Službeni glasnik Međimurske županije“, broj 29/10, 11/13, 9/14, 5/15, 13/18, 18/20, 12/21, 3/22 i 23/22).

Članak 11.

Ova Odluka stupa na snagu osmog dana od dana objave u „Službenom glasniku Međimurske županije“, a primjenjuje se počevši s plaćom za mjesec kolovoz 2024. godine koja će biti isplaćena u rujnu 2024. godine.

OPĆINSKO VIJEĆE OPĆINE SELNICA

KLASA: 120-01/24-01/

URBROJ: 2109-15

Selnica,

Predsjednik Općinskog vijeća:

Nikola Hren, dipl.iur.